Diari Oficial de la Generalitat Valenciana


Sumari del DOGV 2854, del 23-10-1996 (1996/839642)

RESOLUCIÓ de 29 de novembre de 1995, de la directora general de Qualitat Ambiental sobre declaració d'impacte ambiental.
------------------------------------------------------------------------------------------------------------------------

### Dades del document

Número de DOGV
:   2854

Data del DOGV
:   23-10-1996

Secció del DOGV
:   ALTRES DISPOSICIONS

Número del document
:   1996/839642


Data del document
:   29-11-1995

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 29 de novembre de 1995, de la directora general de Qualitat Ambiental sobre declaració d'impacte ambiental.   
Vist l'expedient 277/95-AIA, referent al projecte d'una estació de transferència de residus sòlids urbans que s'ubicarà al terme municipal d'Almassora, promogut per l'empresa Reciclado de Residuos de la Plana, SA.  
Vist que l'estudi d'impacte ambiental ha estat sotmés al tràmit d'informació pública per l'Ajuntament d'Almassora, per mitjà d'un anunci publicat en el Butlletí Oficial de la Província de Castelló, núm. 108, amb data 9 de setembre de 1995, i que s'ha presentat una al·legació per part del Grup Municipal Socialista, segons consta en el corresponent certificat de la secretària de l'esmentat ajuntament, amb data 6 de novembre de 1995.  
Vist que l'al·legació diu que els al·legants es consideren afectats negativament per la possible ubicació, ja que afecta el medi ambient local, com també el paisatge, la flora i la fauna del municipi, tot i que no entren a valorar o qüestionar cap aspecte tècnic ni ambiental de l'estudi.  
Vist que, juntament amb el certificat d'informació pública, l'Ajuntament d'Almassora aporta una còpia d'un escrit presentat per un veí coincident amb la propietat dels terrenys, en el qual manifesta estar d'acord amb l'activitat sempre que no el perjudique, com també un altre escrit de l'empresa Fomento de Construcciones y Contratas SA. (FCC), en el qual manifesta ser propietari dels terrenys on es pretén ubicar el projecte, sense que s'haja formalitzat cap document de venda fins avui.  
Atés que el lloc d'ubicació del projecte coincideix, aproximadament, amb l'antiga planta transformadora de RSU propietat de FCC, i que l'estació de transferència projectada formaria part d'un nou sistema mancomunat que es completa amb altres instal·lacions exteriors al terme municipal d'Almassora.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5é de la Llei d'Impacte Ambiental i concordants del reglament que la desenvolupa.  
Atés que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en d'altres disposicions que hi són aplicables.  
Atés que l'article 5é de la Llei 2/1989 estableix que correspon a l'òrgan mediambiental la declaració d'impacte ambiental dels projectes als quals s'aplique aquesta llei.  
Atés que el Decret 182/1992, de 10 de novembre, del Govern Valencià, pel qual es modifica el Reglament Orgànic i Funcional de la Conselleria de Medi Ambient, atribueix a la Direcció General de Qualitat Ambiental la competència per a la tramitació i la formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent Declaració d'Impacte Ambiental.  
Primer  
Estimar acceptable, únicament a l'efecte ambiental, la realització del projecte de referència amb les previsions i les mesures proposades en l'estudi d'impacte ambiental i en el projecte tècnic.  
Segon  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no es pot interposar cap recurs; la qual cosa no és inconvenient perquè puguen utilitzar tots els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 29 de novembre de 1995.- La directora general de Qualitat Ambiental: Gloria Arnandis Boix.